**Protokol o postupanju u slučaju pojave ušljivosti u školi**

Protokol o postupanju u slučaju pojave ušljivosti kod učenika temelji se na preporukama Nastavnog zavoda za javno zdravstvo Dr. Andrija Štampar i nadležne školske liječnice, Školska ambulanta Dugave.

Na početku nastavne godine razrednici su dužni upoznati roditelje o postojanju Protokola koji definira postupke u slučaju pojave ušljivosti u školi.

Roditelj koji kod svog djeteta primijeti ušljivost vlasišta dužan je o tome odmah obavijestiti razrednu učiteljicu ili razrednicu/ka te poduzeti sve potrebne mjere suzbijanja širenja ušljivosti.

Po primitku obavijesti o pojavi ušljivosti, razrednik je dužan:

 obavijestiti Učiteljsko vijeće, tajništvo i stručnu službu škole

 obavijestiti sve roditelje svog razrednog odjela kako bi mogli poduzeti preventivne mjere

 poslati roditeljima letke s podatcima o nametniku i postupku koji je potrebno provesti ( letak je dostupan na stranicama škole i na stranicama Nastavnog zavoda za javno zdravstvo „Dr. Andrija Štampar“)

 **informirati roditelje o nužnosti istodobnog i strpljivog postupanja prema uputama jer se u protivnom ušljivost ponovno pojavljuje**

Škola o saznanju o pojavi ušljivosti kod učenika informira nadležnu školsku liječnicu koja donosi procjenu o dolasku u školu i obavljanju pregleda vlasišta te o kontrolnim pregledima vlasišta u školskoj ambulanti. Ujedno nadležna školska liječnica informira nadležnu epidemiološku službu o pojavi ušljivosti kod učenika.

Roditelji poduzimaju mjere pregleda, suzbijanja i iščešljavanja uši i gnjida kod svojeg djeteta i članova svojeg domaćinstva prema preporukama tako da:

 djetetu detaljno pregledaju glavu ( vlasište )

 djetetu operu kosu posebnim šamponom za suzbijanje ušiju uz pridržavanje uputa za korištenje šampona

 kosu iščešljavaju gustim češljem namijenjenim iščešljavanju gnjida **dok sve nisu odstranjene**

 operu posteljinu, odjeću, igračke i stvari s kojima je dijete bilo u kontaktu

 djeci koja imaju dužu kosu vežu kosu u rep

 **kod pojave ušljivosti pregledaju kosu svim ukućanima i po potrebi provedu isti postupak.**

**Preporuča se da za vrijeme postupka suzbijanja ušljivosti zaraženi učenik ne pohađa nastavu.**

Škola poduzima dodatne higijenske mjere – izbjegavanje kontakta odjeće učenika u garderobi.

Zagreb, studeni 2019.